Vier sterf in gru-vragmotorbotsingFoto: Verskaf. Vier mense is Saterdagoggend dood toe ŉ vragmotor op die N4 naby Schagen in Nelspruit omgeslaan het. Werner Vermaak, woordvoerder van ER24, het gesê hul paramedici het om 08:15 by die toneel opgedaag en die vragmotor “heeltemal oopgeskeur” aangetref. Volgens Vermaak is al drie mans en een vroulike insittende op die toneel dood. “Ongelukkig was daar niks wat ons vir hulle kon doen nie en hulle is op die toneel dood. Al vier is tydens die voorval uit die vragmotor geslinger,” het Vermaak gesê. Foto: Verskaf. Volgens Vermaak word dit beweer dat die vragmotor met ŉ groot boom aan die kant van die pad gebots het voor dit langs die pad tot stilstand gekom het. Joseph Mabuza, woordvoerder van die provinsiale departement vir gemeenskapsveiligheid en sekuriteit, het die voorval bevestig. Die polisie ondersoek die voorval.